**Preaseisiúint**



**Laoch ar Lár**

**Seosamh Mac Donncha 1953 – 2016**

**An 21 Bealtaine 2016**

Is le croí trom a fhógraíonn Foras na Gaeilge gur cailleadh Cathaoirleach Fhoras na Gaeilge, Seosamh Mac Donncha, ar an 20 Bealtaine. Is cailliúint mhór é Seosamh a bhí mar laoch ag lucht leanúna Chumann Lúthchleas Gael agus a raibh ardmheas air as na gaiscí a rinne sé ar an bpáirc imeartha agus ina shaol gairmiúil ar son an oideachais agus na Gaeilge. Ag labhairt dó inniu dúirt Príomhfheidhmeannach Fhoras na Gaeilge, Ferdie Mac an Fhailigh go bhfuil “laoch agus cara caillte againn” agus go bhfágann bás Sheosaimh “folús mór i saol na Gaeilge agus na gcluichí Gaelacha trí chéile”.

Bhí Seosamh ina Phríomhfheidhmeannach ar Fhoras na Gaeilge ó mhí Feabhra 2002 go Márta 2006. I rith a thréimhse mar Phríomhfheidhmeannach, leag sé an bhunchloch d’fheidhmiú an Fhorais mar fhoras trasteorann uile-Éireann. Chaith sé tréimhse mar chomhalta ar Bhord Fhoras na Gaeilge ó 2011 go 2015. Cuireadh fáilte mhór roimh a cheapachán mar Chathaoirleach ar an 13 Nollaig 2015.

Rugadh Seosamh i dTuaim, Co. na Gaillimhe ach chaith sé formhór a óige i mBaile an Doirín i ndeisceart na Gaillimhe, áit a raibh a athair ina phríomhoide sa scoil náisiúnta áitiúil. I ndiaidh dó a mheánscolaíocht a fháil i gColáiste Éinde, Gaillimh, d’fhreastail sé ar Ollscoil na hÉireann, Gaillimh áit ar bhain sé amach céim B.A. sa Léann Ceilteach.  Cháiligh sé mar mhúinteoir ina dhiaidh sin agus chaith sé 16 bliana mar mhúinteoir Gaeilge i gColáiste Éinde sular ceapadh é ina Thimire (Oifigeach) Gaeilge le Coistí Gairmoideachais Chathair agus Chontae na Gaillimhe in 1994.

Ceapadh é ina Phríomhoifigeach Feidhmiúcháin ar Choiste Gairmoideachais Chontae na Gaillimhe i mí Aibreáin 2006 agus ina Phríomhfheidhmeannach ar Bhord Oideachais agus Oiliúna Mhaigh Eo, Sligeach agus Liatrom i mí Iúil 2013 go dtí gur éirigh sé as i mí Lúnasa 2015. Bhí suim ar leith aige i gcúrsaí oideachais, sa ghaeloideachas agus i gcúrsaí cultúrtha.

Bhain Seosamh cáil amach mar iománaí le foireann na Gaillimhe agus i measc na ngaiscí a rinne sé ar pháirc na himeartha, bhain sé Craobh Shinsir na hÉireann le foireann stairiúil na Gaillimhe in 1980, Craobh na Sraithe Náisiúnta sa bhliain 1975, 2 Chraobh an Bhóthair Iarainn le Connachta in 1982 agus 1983 agus roghnaíodh é ar fhoireann Réalta na hÉireann in 1976.

I ndiaidh dó éirí as mar imreoir idirchontae, bháigh sé é féin i gcúrsaí riaracháin an Chumainn Lúthchleas Gael agus chaith sé tréimhsí mar bhall agus mar Chathaoirleach ar Ard-Choistí CLG. Sa bhliain 1996 toghadh é mar Uachtarán-Tofa ar an gCumann ag an gComhdháil stairiúil i Londain agus ghníomhaigh sé mar Uachtarán ar CLG ó 1997 go 2000.  Aithníodh mar óráidí den scoth é agus mar cheannaire ceannródaíoch ar an gCumann.

I measc na ról eile a bhí ag Seosamh, ceapadh é ina Chathaoirleach ar TG4 sa bhliain 2000 agus chaith sé ceithre bliana sa phost sin. Cheap an Rialtas ina Chathaoirleach é ar an gcéad Choiste Náisiúnta Frith-Chiníochais agus ghníomhaigh sé sa phost sin ar feadh téarma trí bliana idir 2000 agus 2003.

Bhí Seosamh ina Stiúrthóir ar Bhord Rialúcháin Institiúid Teicneolaíochta na Gaillimhe/Mhaigh Eo, ar Chomhar na nOileán Teo. agus ar Bhord Rialúcháin Airéine Spóirt Ollscoil Luimnigh.

Le déanaí, chríochnaigh sé téarma trí bliana mar Chathaoirleach ar Choiste Idirnáisiúnta CLG agus rinne sé go leor taistil ar fud an domhain ag cur na gcluichí Gaelacha chun cinn thar lear.

Bhí suim ar leith ag Seosamh i gcúrsaí ceoil, amhránaíochta sean-nóis agus drámaíochta. Níba luaithe ina shaol ghlac sé páirt i ndrámaí agus i gceoldrámaí sa Taibhdhearc agus le Cumann Ceoil na Patricians i nGaillimh.

Déanann foireann agus Bord Fhoras na Gaeilge comhbhrón ó chroí le bean chéile Sheosaimh, Peig, lena bheirt iníonacha Muireann agus Éilis agus lena mhac Eoin. Ar dheis Dé go raibh a anam.

**Tuilleadh eolais**

Anna Davitt, Clárbhainisteoir: Cumarsáid, Margaíocht & Feasacht, Foras na Gaeilge

Teil: 0035387 673 6175

Ríomhphost: adavitt@forasnagaeilge.ie